b'\n_START_ARTICLE_\nFiladelfijos eksperimentas\n_START_PARAGRAPH_\nFiladelfijos eksperimentas, dar \xc5\xbeinomas kaip Vaivoryk\xc5\xa1t\xc4\x97s projektas (Project Rainbow), yra mitas apie Jungtini\xc5\xb3 Valstij\xc5\xb3 Laivyno 1943 met\xc5\xb3 spalio 28 dien\xc4\x85 tariamai atlikt\xc4\x85 eksperiment\xc4\x85.\n_START_SECTION_\nLegenda\n_START_PARAGRAPH_\nEksperimentui tariamai vadovavo Dr. Franklin Reno, vadovaudamasis A. Ein\xc5\xa1teino vieningojo lauko teorija. Vaivoryk\xc5\xa1t\xc4\x97s Projektas j\xc4\x85 patvirtino, s\xc4\x97kmingai pademonstruodamas ry\xc5\xa1\xc4\xaf tarp gravitacijos ir elektromagnetizmo: elektromagnetin\xc4\xaf erdv\xc4\x97s\xc2\xa0\xe2\x80\x93 laiko kirtim\xc4\x85, i\xc5\xa1kreipim\xc4\x85._NEWLINE_Viskas prasid\xc4\x97jo 1943\xc2\xa0m. bir\xc5\xbeelio m\xc4\x97nes\xc4\xaf. Laivas pripildomas eksperimentin\xc4\x97s technikos, \xc4\xafskaitant, pagal kai kuriuos \xc5\xa1altinius, du didelius 75 KVA generatorius, \xc4\xaftaisytus vietoj priekinio pab\xc5\xabklo bok\xc5\xa1telio. Eksperimentas tur\xc4\x97jo vykti Filadelfijos uoste ir j\xc5\xabroje \xc5\xa1alia. Laiv\xc4\x85 gal\xc4\x97jo steb\xc4\x97ti kiti ten dislokuoti laivai, \xc4\xafskaitant SS Andrew Furuseth \xc4\xafgul\xc4\x85._NEWLINE_1943 met\xc5\xb3 liepos 22 09:00 ryto generatoriai buvo \xc4\xafjungti ir laiv\xc4\x85 apgaub\xc4\x97 galingas elektromagnetinis laukas, o v\xc4\x97liau aplink j\xc4\xaf atsirado ir keistas \xc5\xbealias nepermatomas r\xc5\xabkas. Po keli\xc5\xb3 sekund\xc5\xbei\xc5\xb3 jis i\xc5\xa1nyko, kartu i\xc5\xa1nyko ir laivas\xc2\xa0\xe2\x80\x93 ten, kur jis k\xc4\x85 tik buvo, liko tik plika j\xc5\xabra._NEWLINE_Projekto vadovai ir mokslininkai suprato, kad laivas tapo nematomas ne tik radarams\xc2\xa0\xe2\x80\x93 jis tapo nematomas visi\xc5\xa1kai tiesiogine prasme. Viskas vyko pagal plan\xc4\x85, u\xc5\xbe 15 minu\xc4\x8di\xc5\xb3 laivo \xc4\xafgula tur\xc4\x97jo i\xc5\xa1jungti generatorius. Po tiek laiko i\xc5\xa1 ties\xc5\xb3 v\xc4\x97l atsirado \xc5\xbealiasis r\xc5\xabkas ir pama\xc5\xbeu i\xc5\xa1sisklaid\xc4\x97, atidengdamas laiv\xc4\x85._NEWLINE_Ta\xc4\x8diau \xc4\xafgula buvo praradusi orientacij\xc4\x85 ir apimta \xc5\xa1leik\xc5\xa1tulio. Netrukus laivynas j\xc4\x85 paleido ir pakeit\xc4\x97 kita. Taip pat nusprend\xc4\x97, kad jiems reikia tik nematomumo nuo radar\xc5\xb3, tod\xc4\x97l laivo \xc4\xafranga taip pat buvo patobulinta._NEWLINE_1943\xc2\xa0m. spalio 28 d. 17 val. 15 minu\xc4\x8di\xc5\xb3 buvo prad\xc4\x97tas galutinis pilnas SS Eldridge testavimas. V\xc4\x97l buvo \xc4\xafjungti elektromagnetiniai generatoriai, ir v\xc4\x97l laivas tapo beveik nematomas: vir\xc5\xa1 vandens ore kabojo tik neai\xc5\xa1ki korpuso kont\xc5\xabro linija. Po keli\xc5\xb3 sekund\xc5\xbei\xc5\xb3 ka\xc5\xbekas akinan\xc4\x8diai blykstel\xc4\x97jo, ir SS Eldridge visi\xc5\xa1kai pranyko. Dar po keli\xc5\xb3 sekund\xc5\xbei\xc5\xb3 jis atsirado Norfolko uoste, Vird\xc5\xbeinijoje, kur buvo matomas kelias minutes. Tada v\xc4\x97l misti\xc5\xa1kai pranyko ir po poros sekund\xc5\xbei\xc5\xb3 gr\xc4\xaf\xc5\xbeo \xc4\xaf Filadelfij\xc4\x85. Daugum\xc4\x85 j\xc5\xabreivi\xc5\xb3 smarkiai pykino, kai kurie apskritai ka\xc5\xbekur dingo ir niekada nebeatsirado. Penki \xc5\xbemon\xc4\x97s buvo rasti \xe2\x80\x9einkrustuoti\xe2\x80\x9c \xc4\xaf metalines laivo strukt\xc5\xabras, nors i\xc5\xa1or\xc4\x97je \xc5\xa1ios nebuvo pa\xc5\xbeeistos. Kai kurie j\xc5\xabreiviai i\xc5\xa1prot\xc4\x97jo, ta\xc4\x8diau \xc4\xaf psichiatrines vald\xc5\xbeia u\xc5\xbedar\xc4\x97 visus, nor\xc4\x97dama nusl\xc4\x97pti \xc4\xafvyk\xc4\xaf._NEWLINE_I\xc5\xa1sigandus rezultat\xc5\xb3, eksperimentas buvo skubiai nutrauktas ir niekada daugiau nevyko (pagal kai kuriuos kitus \xc5\xa1altinius, jis buvo pakartotas apie 1950\xc2\xa0m.).\n_START_SECTION_\nI\xc5\xa1takos\n_START_PARAGRAPH_\nPrad\xc5\xbei\xc4\x85 mitui dav\xc4\x97 1955 metais i\xc5\xa1leista Morris K. Jessup knyga \xe2\x80\x9eThe Case of UFO\xe2\x80\x98s\xe2\x80\x9c. Joje ra\xc5\xa1oma, kad autorius gavo lai\xc5\xa1k\xc4\x85 i\xc5\xa1 Carlos Miquel Allende (adresas: R.D. #1, Box 223, New Kensington, Pa), kuriame apra\xc5\xa1ytas visas eksperimentas. Eksperiment\xc4\x85 Allende tariamai steb\xc4\x97jo i\xc5\xa1 \xc5\xa1alia stov\xc4\x97jusio laivo SS Andrew Furuseth, taip pat jis buvo apra\xc5\xa1ytas vietiniame laikra\xc5\xa1tyje._NEWLINE_1979 buvo i\xc5\xa1leista William L. Moore ir Charles Berlitz knyga \xe2\x80\x9eFiladelfijos Eksperimentas: Nematomumo projektas\xe2\x80\x9c (The Philadelphia Experiment: Project Invisibility). \xc5\xa0ioje knygoje pateikiami duomenys niekuo nepagr\xc4\xafsti, ta\xc4\x8diau pristatomi kaip faktai. Pagal j\xc4\x85, visas laivas su dalimi j\xc5\xabreivi\xc5\xb3 galiausiai i\xc5\xa1nyko kitoje dimensijoje ir niekada negr\xc4\xaf\xc5\xbeo atgal._NEWLINE_1984 buvo pastatytas filmas \xe2\x80\x9eFiladelfijos Eksperimentas\xe2\x80\x9c (The Philadelphy Experiment), re\xc5\xbeisierius Stewart Raffill._NEWLINE_V\xc4\x97liau pasirod\xc4\x97 dar daugiau knyg\xc5\xb3, kur projektas jau siejamas ir su ateiviais i\xc5\xa1 kit\xc5\xb3 planet\xc5\xb3, neatpa\xc5\xbeintais skraidan\xc4\x8diais objektais ir pana\xc5\xa1iai. B\xc4\x97gant laikui, atsirasdavo vis nauj\xc5\xb3 ir nauj\xc5\xb3 siu\xc5\xbeet\xc5\xb3, pasakojan\xc4\x8di\xc5\xb3, kas jame vyko. Internete galima rasti vien\xc4\x85 versij\xc4\x85, pagal kuri\xc4\x85 pats A. Ein\xc5\xa1teinas ten asmeni\xc5\xa1kai dalyvavo, po eksperimento C\xc5\xbdV nu\xc5\xbeud\xc4\x97 bent vien\xc4\x85 tyl\xc4\x97ti atsisakius\xc4\xaf mokslinink\xc4\x85 ir pan.\n_START_SECTION_\nMokslinink\xc5\xb3 nuomon\xc4\x97\n_START_PARAGRAPH_\nONR (The Office of Naval Research) teigia, kad j\xc4\x97gos lauk\xc5\xb3 naudojimas, norint paversti laiv\xc4\x85 nematomu, prie\xc5\xa1tarauja \xc5\xbeinomiems fizikos d\xc4\x97sniams ir yra absurdas. Taip pat primena, kad Ein\xc5\xa1teino vieningojo lauko teorija niekada nebuvo u\xc5\xbebaigta. 1943\xe2\x80\x931944 Ein\xc5\xa1teinas buvo laikinas Navy\xe2\x80\x99s Bureau of Ordnance konsultantas nauj\xc5\xb3 sprogmen\xc5\xb3 teorini\xc5\xb3 k\xc5\xabrim\xc5\xb3 srityje. N\xc4\x97ra joki\xc5\xb3 \xc5\xbeini\xc5\xb3, kad jis kada nors b\xc5\xabt\xc5\xb3 dalyvav\xc4\x99s su nematomumu ar teleportacija susijusiuose eksperimentuose. Ir, galiausiai, pats ONR buvo \xc4\xafkurtas tik 1946 metais\xc2\xa0\xe2\x80\x93 trejais metais v\xc4\x97liau, nei \xe2\x80\x9evykd\xc4\x97\xe2\x80\x9c tariam\xc4\x85 eksperiment\xc4\x85.'